SA sakeman se weduwee desperaat vir tweede lykskouingFrancis Hanekom probeer verhoed dat haar man André in Mosambiek veras word. Foto: Facebook Die weduwee van die Suid-Afrikaanse sakeman wat Woensdag in verdagte omstandighede in Mosambiek gesterf het, doen ŉ dringende beroep op die Suid-Afrikaanse regering om sy liggaam die land binne te laat sodat ŉ tweede lykskouing op hom uitgevoer kan word. Francis Hanekom skryf op Facebook sy wil hê ŉ forensiese span moet na die naaste Suid-Afrikaanse dorp aan die Mosambiekse grens gestuur word. “Ons kort ŉ tweede mening van ons kant en wil hê ŉ private forensiese patoloog moet deel van die span wees.” Die oorsaak van André Hanekom (61) se dood op sy doodsertifikaat is tans die breinsiekte enkefalopatie en hipoksie. “Maar nou word beweer die dokter het die verkeerde woorde gebruik,” skryf Francis, “en dit moet meningo-enkefalitis van ŉ virale of bakteriële oorsprong wees.” Omdat dié siektetoestand aansteeklik is, sal André se liggaam veras moet word voor sy oorskot na Suid-Afrika gebring kan word, maar Hanekom is bevrees dan sal die eintlike oorsaak van sy dood nooit vasgestel kan word nie. Ek weet hoe dit lyk en ek het dit al vantevore gesien. Die gewese waakeenheidsuster skryf sy het haar man die middag van sy dood in ŉ hospitaal in Pemba gesien nadat sy sedert Augustus die Mosambiekse owerheid vergeefs probeer oorreed het om hom uit aanhouding vry te laat. “Hy het nie gelyk na ŉ pasiënt met meningo-enkefalitis op die randjie van die dood nie. Ek weet hoe dit lyk en ek het dit al vantevore gesien.” Die spesialis in die hospitaal se waakeenheid het Hanekom twee dae voor André se dood ingelig hulle behandel hom vir longontsteking, maar die toelatingsdokter het vermoed hy is vergiftig, sê sy weduwee, wat later ook seker was dis hoe hy gesterf het. Om sy liggaam oor die grens te bring, kort die Suid-Afrikaanse regering sekere dokumente. Die familie het alles, behalwe ŉ verklaring van Mosambiek se gesondheidsdepartement dat hy geen aansteeklike siekte gehad het nie. “Hulle wil dit nie uitreik nie weens die ‘nuwe’ diagnose,” skryf Hanekom. ŉ Vinnige nadoodse ondersoek is gedoen sonder om my in te lig. “ŉ Vinnige nadoodse ondersoek is gedoen sonder om my in te lig, my toestemming te kry of dat ek teenwoordig was. Hoe sal ons weet of die uitslag waar is en of die liggaam nie opsetlik besmet is nie?” André is op 1 Augustus verlede jaar in die noorde van die buurland, waar hy en sy vrou die afgelope langer as 25 jaar ŉ suksesvolle sakeonderneming opgebou het, geskiet en toe ontvoer. Eers het die owerheid beweer dit was die werk van die terreurgroep Ahlu Sunnah Wa-Jama, maar later het hulle hom daarvan beskuldig dat hy lid is van die groep. Francis beweer die aanklagte teen hom is versin omdat die Mosambiekse regering hul grond vir ŉ multimiljoenrand-ontwikkeling wil bekom. Hanekom sê die Suid-Afrikaanse regering het die mag om haar man se oorskot onder kwarantyn die land te laat binnekom en na die naaste dorp te neem, “ter wille van geregtigheid en sekerheid”. “As ons die waarheid wil hê, moet alle bewyse en geleenthede om inligting in te win op prys gestel word.” Intussen wag André se liggaam geduldig in Maputo. Sy sê sy wag nog op ŉ antwoord van die Mosambiekse ambassade nadat sy hul hulp gevra het. “Intussen wag André [se liggaam] geduldig in Maputo, gereed om te vertrek, met die vervoer gereël, en wag op goedkeuring.” Hanekom se dogter Andrie, wat in Kameroen werk, het Maandagoggend aan Maroela Media gesê die ambassade in Mosambiek het haar ma Sondagmiddag laat weet hulle sou Maandag werk maak van haar versoek. Ndivhuwo Mabaya, woordvoerder van die departement van internasionale betrekkinge en samewerking, was nie Maandagoggend onmiddellik telefonies bereikbaar nie. Maroela Media het skriftelike navrae aan hom gerig en wag op terugvoer.